
Motorkerékpár egyensúlyi szabályozása és távvezérlése

A TDK dolgozat egy kétkerekű autonóm motorkerékpár egyensúlyi szabályozásával és a jármű távvezérléssel megvalósuló kormányzásával, illetve az előre és hátra haladási sebesség meghatározásával foglalkozik.
Az eszköz az Arduino Engineering Kit Rev2 elemeiből került összeállításra, a rendszerhez tartozik még Matlab/Simulink fejlesztőkörnyezet is. A TDK ezen szimulációs nyelv helyett a C++ programozási nyelvet alkalmazza az Arduino Nano 33 IoT típusú fejlesztői platform programozására. A program végzi a kerékpár automatikus egyensúlyozását, fogadja és feldolgozza az előre és hátra haladáshoz, kanyarodáshoz szükséges WiFi-n keresztül érkező vezérlő jeleket. A távvezérlés okostelefonnal történik a Blynk nevű alkalmazás segítségével.
A dolgozat előállítja a motorkerékpár egyensúlyozásának matematikai leírásához szükséges elektromechanikai modelljét. A matematikai modell mechanikai paramétereinek meghatározása részben méréssel, részben egyszerű modell számításokkal történik. A motor egyensúlyozásához szükséges szabályozó tervezése a lineáris kvadratikus szabályozó (LQR) módszerével történik. Az állapotváltozók közül a rendszer a motor függőlegestől való szögkitérését és az egyensúlyozó rotor szögsebességét méri közvetlenül. A szögkitérés sebességét közelítőleg differencia módszerrel határozza meg. A dolgozat külön figyelmet fordít az elméletileg lehetséges maximális motorkerékpár dőlési szögének meghatározására, illetve a szögeltérést mérő szenzor melegedés miatt eltolódó nullpontjának korrekciójára. Továbbá elméletileg vizsgálja a szabályozó stabilitási diagramját a D-szétválasztás- és a Hurwitz stabilitási kritériumok segítségével. Ez a stabilitási diagram geometriai képet ad az erősítési tényezők tartalékairól.
A motorkerékpár kanyarodása során fellépő centrifugális hatás kivédésére a rendszer automatikusan kiszámolja a megfelelő dőlési szöget. A feldolgozott elmélet alapján kifejlesztésre került az egyensúlyt, az előre-, hátra haladást és a kanyarodást szabályozó program, amely okostelefonról vezérelhető.



